**Glagolski oblici – ponavljanje**

ODGOJNO-OBRAZOVNI ISHODI

OŠ HJ A.6.5. Učenik oblikuje tekst i primjenjuje jezična znanja o promjenjivim vrstama riječi na oglednim i čestim primjerima.

ODGOJNO-OBRAZOVNI ISHODI na razini aktivnosti

prikazivati pantomimom glagolske radnje, osmisliti rečenice s glagolom u zadanom glagolskom obliku

- rješavati u timu zadatke različitih tipova

- prepoznati glagolski oblik u rečenici

- prepoznati pogreške u pisanju glagola i ispraviti pogrešno napisano

- ispričati događaj koristeći se svim glagolskim oblicima koji izriču prošlost

- napisati uputu za korištenje programa/stroja koristeći se imperativom i kondicionalom

- navesti primjere glagolskih imenica

- osmisliti pitanja i odgovore o glagolima na karticama

- predstaviti drugim učenicima rezultate rada

-usustaviti znanja u obliku digitalne umne mape

OPIS AKTIVNOSTI

1. aktivnost – **Riječ s pokretom – Što radim kad nisam u školi?**

Riječ s pokretom postupak je u kojem učenici s učiteljem stoje u krugu. Vježba počinje kad prvi učenik pantomimskom radnjom pokazuje što radi kad nije u školi (čitati knjigu, pisati zadaću, igrati igrice, loptati se, pjevati, svirati, spavati, jesti, kupovati, trčati, igrati nogomet/košarku...). Sljedeći učenik izgovara glagol u infinitivu koji je pogođen. Na primjer: skakati. Sljedeći učenik treba izgovoriti rečenicu sa zadanim glagolskim oblikom koji imenuje učitelj, npr. U kondicionalu prvom – Ivo bi skakao.

1. učenik pokazuje, 2. učenik izgovara pogođeni glagol u infinitivu, 3. učenik izgovara u zadanom glagolskom obliku, 4. učenik pokazuje, 5. Učenik izgovara pogođeni glagol u infinitivu, 6. učenik izgovara rečenicu u zadanom glagolskom obliku...

1. aktivnost – **Od postaje do postaje – glagoli**

Učenik timski ponavlja znanje o glagolima rješavajući zadatke u postajama.

U učionici se nalaze 5postaja. Pri tome nije važan redoslijed, nego proći sve postaje i riješiti zadatke. Na jednoj postaji može biti samo jedan tim najduže 10 minuta. Učitelj predlaže vođe timova koji naizmjence biraju svoje članove do posljednjega učenika. Timova ima onoliko koliko ima postaja kako bi na početku rada svatko bio na drugoj postaji. Nakon što riješi zadatke na jednoj postaji učenik vraća zadatke u omotnicu, ostavlja sljedećoj skupini i odlazi na novu postaju.

 1. postaja: Rješavam križaljku (križaljka dostupna na e-sferi uz udžbenik *Naš hrvatski 6 – Kondicional – Provjeravam što znam*)

<https://www.e-sfera.hr/dodatni-digitalni-sadrzaji/93a138b3-48bd-44c9-9774-eb59a0fd5e4e/>

Učenik rješava križaljku o glagolskim oblicima. Da bi riješio križaljku treba prepoznati podcrtani glagolski oblik u rečenici.

 2. postaja: Glagolska vremena i načini (igra dostupna na e-sferi uz udžbenik *Naš hrvatski 6 – Kondicional - Provjeravam što znam*

[*https://www.e-sfera.hr/dodatni-digitalni-sadrzaji/93a138b3-48bd-44c9-9774-eb59a0fd5e4e/*](https://www.e-sfera.hr/dodatni-digitalni-sadrzaji/93a138b3-48bd-44c9-9774-eb59a0fd5e4e/)

Učenik povezuje glagole iz rečenice s glagolskim vremenom / glagolskim načinom.

3. postaja: Glagolski oblici – lov na pogreške (igra dostupna na e-sferi uz udžbenik *Naš hrvatski 6 – Kondicional - Provjeravam što znam*)

<https://www.e-sfera.hr/dodatni-digitalni-sadrzaji/93a138b3-48bd-44c9-9774-eb59a0fd5e4e/>

Učenik prepoznaje pogrešno napisane glagole. U bilježnicu piše pravilan oblik glagola.

4. postaja: Kasnim na nastavu!

Kasno si se probudio/probudila jer budilica nije zvonila ujutro i zakasnio/zakasnila sin a prvi sat. Poslije prvoga sata ispričaj prijatelju razlog svoga kašnjenja na nastavu i što si sve poduzeo da pokušaš stići na vrijeme u školu. U pripovijedanju upotrijebi 4 aorista, 2 imperfekta, 2 perfekta i 2 pluskvamperfekta.

5. postaja: Pisanje upute

a) Napiši uputu za upotrebu računalnog programa kojim se koristiš. U uputi trebaš upotrijebiti 4 imperativa i 4 kondicionala.

ili

b) Ti si profesor Baltazar i izumio si smjehomat. Napiši uputu za korištenje novoga stroja: kada se koristiti njime i kako se koristiti njime.

1. aktivnost – **Izvješće timova**

Nakon rada po postajama vođe timova izvješćuju o radu po postajama. Provjeravaju se rješenja zadataka s 4. i 5. postaje. Rješenja s 1., 2.i 3. postaje učenik dobiva riješivši zadatak na e-sferi.

1. aktivnost – **Ljetna kiša – glagolske imenice**

 Ljetna je kišavježba stvaranja zvuka ljetne kiše pomoću četiri različita zvuka. Izvodi se stojeći ili sjedeći u krugu dok se zvukovi jedan po jedan lančano prenose. Prije početka vježbe nastavnik pokazuje pravila odvijanja vježbe i način proizvođenja zvukova. Kako bi doživljaj bio intenzivniji, vježba se izvodi bez glasanja, razgovora i kretanja . „Ne prekidajući tijek događanja zvukovi se izvode ovim redom: 1. trljanje dlana o dlan, 2. pucketanje prstima, 3. naizmjenično tapšanje lijevog i desnog koljena, 4. toptanje nogama u mjestu, 5. poskakivanje na mjestu. Kad se vježba prvi put izvodi, započinje je učitelj stvaranjem zvukova trljanjem dlana o dlan, a isti pokret preuzima prvi učenik s desne strane u trenutku kad ga čuje od učitelja, zatim drugi, treći i tako redom. Svi učenici izvode isti zvuk sve do trenutka kad od najbližeg učenika s lijeve strane ne začuju sljedeći zvuk. Novi zvuk uvodi učitelj u trenutku kad posljednji učenik u krugu započne s izvođenjem onoga što je prethodno bilo zadano, odnosno kad je krug zatvoren, a ostali, jedan po jedan, sad prema već uhodanom redoslijedu, prihvaćaju. Kad je krug zatvoren i posljednjim zvukom, a to je toptanje nogama o pod, slijedi stišavanje kiše: isti se zvukovi proizvode obrnutim redoslijedom od najglasnijeg (toptanje), preko tiših (tapšanje natkoljenica pa zatim pucketanje prstima) do najtišeg (trljanje dlanova). Na kraju učitelj ili učenik koji je započeo s vježbom, prestaje sa svakom aktivnošću i tišina se također lančano prenosi do posljednjeg učenika (prema Lekić i dr., 2007.).

Tko ima više glagolskih imenica?

Nakon što su učenici završili vježbu, vraćaju se u svoje skupine i pišu što više glagolskih imenica na pitanje učitelja: Što ste sve čuli i što niste smjeli raditi za vrijeme vježbe? (trljanje, pucketanje, tapšanje, toptanje, poskakivanje, smijanje, pričanje, dobacivanje, razgovaranje, guranje…)

1. aktivnost – **Lanac znanja**

Učenici se podijele u skupine po četvero. Svaka skupina dobije 2 papira veličine A4. Učenici papir presaviju na pola, zatim opet na pola, pa opet na pola. Kada izravnaju papir, on će biti podijeljen na osam jednakih dijelova. Na 8 kartica pišu pitanje, a na 8 kartica odgovor na pitanja.

a) glagoli po vidu, glagolski pridjev radni i glagolska imenica

Na 8 kartica postavi pitanja i na 8 kartica piši odgovore na zadana pitanja. Pitanja mogu biti:

-zadane rečenice, a u svakoj od njih treba biti primjer svršenog ili nesvršenog glagola, primjer glagolske imenice ili primjer glagolskog pridjeva radnog koji treba biti i podcrtan

-o tvorbi glagolskog pridjeva i glagolske imenice

- izbacivanje glagola koji je uljez

b) glagolska vremena – perfekt, aorist, imperfekt, pluskvamperfekt

Na 8 kartica postavi pitanja i na 8 kartica piši odgovore na zadana pitanja. Pitanja mogu biti:

- zadane rečenice, a u svakoj od njih treba biti jedno od glagolskih vremena za izricanje prošlosti koje treba biti i podcrtano (u rečenici s pluskvamperfektom bit će dva prošla vremena, ali podcrtan će biti samo pluskvamperfekt)

- o tvorbi glagolskog oblika

- o razlikovanju aorista i imperfekta

- o značenju glagolskog oblika

c) glagolska vremena – prezent, futur prvi,futur drugi

Na 8 kartica postavi pitanja i na 8 kartica piši odgovore na zadana pitanja. Pitanja mogu biti:

- zadane rečenice, a u svakoj od njih treba biti jedno od glagolskih vremena: prezent, futur prvi ili futur drugi koje treba biti i podcrtano (u rečenici s futurom drugim bit će dva buduća vremena, ali podcrtan će biti samo futur drugi)

- o tvorbi glagolskog oblika: futur drugi

- o razlikovanju značenja futura prvog i futura drugog

- o zamjeni futura drugog prezentom

d) glagolski načini – imperativ, kondicional prvi i kondicional drugi

Na 8 kartica postavi pitanja i na 8 kartica piši odgovore na zadana pitanja. Pitanja mogu biti:

- zadane rečenice, a u svakoj od njih treba biti jedno od glagolskih načina: imperativ, kondicional prvi, kondicional drugi koje treba biti i podcrtano

- o tvorbi glagolskih načina

- o značenju glagolskih načina

- o zamjeni kondicionala prvog kondicionalom drugim

Učenici se zamjenjuju s drugom skupinom za pitanja i odgovaraju na njih. Aktivnost je gotova kada su sve skupine razmijenile kartice.

1. aktivnost – **Umna mapa – Glagoli**

a) Učenik samostalno izrađuje umnu mapu *Glagoli* u nekom od digitalnih alata

 (<https://www.mindmeister.com/>, <http://popplet.com/>, <https://coggle.it/> ).

Umnom mapom učenik pokazuje temeljna znanja o glagolima koje je učio.

b) Učenici predstavljaju svoje umne mape objašnjavajući napisano i nacrtano.

vrednovanje za učenje

* razmjena informacija o učenju i rezultatima učenja
* povratne informacije tijekom aktivnosti i po završetku svake aktivnosti

vrednovanje kao učenje

* samoprocjena uspješnosti u 2., 3., 4. i 5. aktivnosti
* usporedba uradaka s uradcima drugih učenika

vrednovanje naučenoga

* 6. aktivnost

POVEZANOST S MEĐUPREDMETNIM TEMAMA

Učiti kako učiti

- uku A.3.2. Učenik se koristi različitim strategijama učenja i primjenjuje ih u ostvarivanju ciljeva učenja i rješavanju problema u svim područjima učenja uz povremeno praćenje učitelja.

uku A.3.3. Kreativno mišljenje- učenik samostalno oblikuje svoje ideje i kreativno pristupa rješavanju problema.

- uku D.3.2. Učenik ostvaruje dobru komunikaciju s drugima, uspješno surađuje u različitim situacijama i spreman je zatražiti i ponuditi pomoć.

Uporaba informacijsko-komunikacijske tehnologije

– ikt A.3.2. Učenik se samostalno koristi raznim uređajima i programima.

Osobni i socijalni razvoj

- osr B.3.2. Razvija komunikacijske kompetencije i uvažavajuće odnose s drugima.

- osr A.3.3. Razvija osobne potencijale.

- osr B.3.4. Suradnički uči i radi u timu.